REGOLAMENT TAL-KUNSILL (KE) Nru 1217/2008
tat-8 ta’ Diċembru 2008
li jemenda l-Anness I tar-Regolament (KE) Nru 1528/2007 sabiex iżid ir-Repubblika taż-Żambja mal-lista tar-reġjuni jew stati li kkonkludew in-negozjati
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Fit-28 ta’ Novembru 2007, il-Komunità kkonkludiet negozjati dwar ftehim interim li jistabbilixxi qafas għal Ftehim ta’ Sħubija Ekonomika (minn hawn ‘il quddiem imsejjaħ “FPE interim”) mas-Seychelles, iż-Żambja u ż-Żimbabwe.
(2)
Billi l-Komunità u ż-Żambja, meta n-negozjati dwar l-FPE interim kienu konklużi fit-28 ta’ Novembru 2007, ma qablux dwar offerta miż-Żambja għal aċċess tas-suq, l-inklużjoni taż-Żambja fl-Anness I tar-Regolament tal-Kunsill (KE) Nru 1528/2007 tal-20 ta’ Diċembru 2007 li japplika l-arranġamenti għall-prodotti li joriġinaw f’ċerti stati li huma parti mill-Grupp ta’ Stati Afrikani, tal-Karibew u tal-Paċifiku (AKP) previsti fi ftehim li jistabbilixxu, jew li jwasslu biex jiġu stabbiliti, Ftehim ta’ Sħubija Ekonomika (1) ma kinetx possibbli.
(3)
Il-Komunità u ż-Żambja kkonkludew negozjati dwar offerta ta’ aċċess għas-suq miż-Żambja fit-30 ta’ Settembru 2008.
(4)
Għaldaqstant, fid-dawl tal-Artikolu 2(2) tar-Regolament (KE) Nru 1528/2007, l-Anness I għandu jiġi emendat biex jinkludi ż-Żambja.
(5)
Sabiex tkun akkomodata ż-żieda taż-Żambja għall-kamp ta’ applikazzjoni tar-Regolament (KE) Nru 1528/2007, ir-Regolament tal-Kummissjoni (KE) Nru 950/2006 tat-28 ta’ Ġunju 2006 li jistabbilixxi regoli ta’ applikazzjoni dettaljati għas-snin ta’ kummerċjalizzazzjoni 2006/2007, 2007/2008 u 2008/2009 għall-importazzjoni u r-raffinar ta’ prodotti taz-zokkor taħt ċerti kwoti tariffarji u arranġamenti preferenzjali (2), għandu jiġi emendat, fiż-żmien debitu, mill-Kummissjoni u b’effett mid-data tad-dħul fis-seħħ ta’ dan ir-Regolament,
ADOTTA DAN IR-REGOLAMENT:
Artikolu 1
Fl-Anness I tar-Regolament tal-Kunsill (KE) Nru 1528/2007, it-terminu “ir-Repubblika taż-Żambja” għandu jiddaħħal bejn l-entrati “ir-Repubblika tal-Uganda” u “r-Repubblika taż-Żimbabwe”.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 8 ta’ Diċembru 2008.